b'\n_START_ARTICLE_\n28. slavonska divizija NOVJ-a\n_START_PARAGRAPH_\n28. slavonska divizija NOVJ-a formirana je polovinom svibnja 1943. godine i tom prilikom dobila je naziv: "10. divizija NOV Hrvatske". U listopadu 1943. godine Vrhovni \xc5\xa1tab NOV i PO Jugoslavije preimenovao je u 28. diviziju NOV Jugoslavije. Glavni \xc5\xa1tab NOV i PO Hrvatske u sije\xc4\x8dnju 1944. godine proglasio je diviziju udarnom._NEWLINE_Prilikom formiranja, u sastav ove divizije su u\xc5\xa1le 17. slavonska i novoformirana 21. slavonska brigada. U velja\xc4\x8di 1944. godine u sastav divizije u\xc5\xa1la je 25. brodska brigada, a u travnju 1945. godine, pred po\xc4\x8detak zavr\xc5\xa1nih operacija za oslobo\xc4\x91enje Jugoslavije, u njen sastav u\xc5\xa1la je i 3. artiljerijska brigada Jugoslavenske armije._NEWLINE_U dvije godine rata, 28. divizija je vodila borbe u Slavoniji, sjeverozapadnoj Hrvatskoj, u Turopolju, srednjoj i isto\xc4\x8dnoj Bosni, sudjelovala je u borbama za oslobo\xc4\x91enje Beograda, zatim u borbama kod Bijeljine i Br\xc4\x8dkog, i u zavr\xc5\xa1nim operacijama za oslobo\xc4\x91enje Jugoslavije. U sastavu Druge armije, 28. divizija je nastupala operativnim pravcem Doboj, Derventa, Bosanska Gradi\xc5\xa1ka, Bosanska i Hrvatska Kostajnica, Petrinja, a zavr\xc5\xa1ila je svoj ratni put u borbama za oslobo\xc4\x91enje Zagreba, ulaze\xc4\x87i u Zagreb preko savskog mosta 8. svibnja 1945. godine. Tijekom borbi u Slavoniji bila je u sastavu \xc5\xa0estog korpusa NOVJ-a, a tijekom prvog i drugog prodora u sjeverozapadnu Hrvatsku pod zapovjedni\xc5\xa1tvom Druge operativne zone Hrvatske odnosno Desetog korpusa NOVJ-a. Nakon prelaska Save u kolovozu 1944., bila je pot\xc4\x8dinjena \xc5\xa1tabu Tre\xc4\x87eg udarnog korpusa, a zatim tijekom Beogradske operacije \xc5\xa1tabu Dvanaestog korpusa. Nakon toga borila se u sjeveroisto\xc4\x8dnoj Bosni u sastavu Ju\xc5\xbene operativne grupe NOVJ-a, a zatim od 1. sije\xc4\x8dnja 1945. u sastavu Druge armije JA.'